Għada se jitħabbru r-rilaxx tal-miżuri marbuta ma' attivitajiet limitati Id-Deputat Prim Ministru u Ministru tas-Saħħa ħabbar li għada se ssir konferenza flimkien mal-Ministru għall-Kultura José Herrera fejn fiha se jiġi mħabbar kif minn Lulju 'il quddiem pajjiżna se jiftaħ numru ta' attivitajiet b'mod limitat u kkontrollat għal dawk li għandhom iċ-ċertifikat tal-vaċċin. Waqt żjara f'faċilitià ġdida għall-persuni bi problemi ta' saħħa mentali, id-Deputat Prim Ministru Fearne ta l-aħħar dettalji marbuta mas-sitwazzjoni tal-Covid-19. Semma r-rata pożittiva fl-għoti tat-tilqim f'pajjiżna. Dan hekk kif 76% tal-adulti f'Malta ħadu mill-inqas l-ewwel tilqima filwaqt li 56% tal-adulti huma mlaqqma kompletament. Qal ukoll li mill-ġimgħa d-dieħla se jintbagħatu l-inviti lil dawk li għandhom bejn 12 u 15-il sena. Qal li s-sitwazzjoni f'pajjiżna marbuta mal-pandemija tal-Covid-19 hija pjuttost tajba fejn qed jiġu rreġistrati numru żgħar ta' każijiet ġodda. Fl-istess waqt bħalissa m'hemm l-ebda pazjent ġewwa l-ITU u n-numru ta' mwiet baqa' żgħir ħafna f'dawn l-aħħar ġranet. Id-Deputat Prim Ministru Fearne qal li dan ifisser li s-sitwazzjoni hija waħda taħt kontroll, b'kuntrast mal-kumplament tad-dinja. Semma kif madwar id-dinja huma biss 13% tal-adulti li ħadu t-tilqima. Qal li dan ifisser li l-pandemija għadha għaddejja madwarna u rridnu nibqgħu viġilanti. Sadanittant il-Ministru Fearne qal li diġà hemm 'il fuq minn 60,000 li niżlu ċ-ċertifikat tal-vaċċin tagħhom. Min jixtieq iniżżlu jista' jagħmel dan fuq certifikatvaccin.gov.mt Temm jgħid li wara diskussjonijiet li kellu ma' Identity Malta, kollox jinsab għaddej b'mod tajjeb biex mill-1 ta' Lulju pajjiżna jkun fis-sistema tal-Kummissjoni Ewropea li se tħaddem il-European Green Passaport.